Mange iranere er skuffede, fordi de føler, de var blevet lovet et mirakel med atomaftalen mellem Iran og internationale stormagter. Men de mærkbare resultater lader vente på sig for den enkelte, ikke mindst fordi arbejdsløshedsproblemet er akkumuleret over de seneste tre årtier blandt andet på grund af demografisk udvikling og kvindernes indtog på arbejdsmarkedet.

Netop arbejdsløsheden har været et stort tema i valgkampen, hvor Rouhanis modstandere har bebrejdet ham, at han ikke har fået nok ud af atomaftalen. Raisi har lovet at øge den økonomiske støtte til fattige og arbejdsløse.

Da Golara Rooin rejste til Iran, forestillede hun sig, at hun netop kunne hjælpe nogle unge i arbejde, og at det kunne brede sig som ringe i vandet, når hun bestilte varer og andre ydelser, der betød, at nogen fik noget at lave. I dag har hun 12 ansatte. De fleste er kvinder. Og vigtigst for Golara: De synlige medarbejdere i bistroen er unge kvinder.

Farver og neglelak

Det var netop atomaftalen mellem verdensmagterne og Iran, der betød, at hun fik mod på at bosætte sig i Iran og åbne en bistro.

Eksporten til landet er steget betragteligt, også dansk eksport. Golara Rooin serverer dansk Peter Larsen kaffe, som bliver leveret til bistroen.

© Scanpix Præsidentvalg Iran holder præsidentvalg 19. maj 2017. Her er favoritterne: Hassan Rouhani 68 år.

Nuværende præsident i Iran.

Anses som moderat.

Har beklædt en lang række politiske poster i Iran og har blandt andet været landets chefforhandler i atomspørgsmålet. Ebrahim Raisi ​ 56 år.

Præst og leder af den velgørende fond Astan Quds Razavi, som har 19.000 ansatte.

Beskrives som konservativ populist og hardliner.

Har studeret under Ali Khamenei, der senere blev ayatollah - Irans øverste leder. Kilde: Wikipedia

- Der er virkelig sket noget, efter at præsident Rouhani kom til og efter atomaftalen. Både økonomisk men også kulturelt og socialt.

Hun peger på én af de kvindelige ansattes mintgrønne beklædning, mens hun bakser med det påkrævede tørklæde over håret, der glider ned på skulderen.

- Kvinder går i farver nu. Og bruger neglelak. Og der er ingen, der påtaler det. Det er bare sket. Der var engang for ikke så længe siden, hvor kvinder advarede hinanden på gaden, hvis de så politiet, fortæller Golara Rooin.

Dansk julegilde

På disken står den i Danmark så ombejlede Kähler-vase, der overlevede flyveturen. Golara Rooin har beordret, at ingen må røre den. Og i en reol pryder et dansk flag på stang, som hun dækker op med, når gæster reserverer bord til en fødselsdagsmiddag.

Til jul holdt hun julegilde, hvor bistroen var proppet både 24. og 25. december. Gæsterne fik blandt andet serveret andesteg, æbleskiver, ris a la mande og kandiserede æbler omgivet af juletræ og bistroens medarbejdere, der havde nissetøj på og uddelte mandelgave.

- Folk derhjemme sagde, at nogen ville smadre mig, hvis jeg gjorde det. Men nej, slet ikke. Iranerne elsker det. Iran er ikke, som mange tror. Jeg havde kvindelige gæster iklædt den sorte heldækkende chador, der kom med deres børn, som fik en julegave, siger hun.

Læs også : Iran beskylder Trump for at ville underminere atomaftale

Stigende polarisering

Forskellige virkeligheder lever side om side i Iran, men er i åben konfrontation op til valget, hvor analytikere taler om en stigende polarisering mellem de to lejre.

Ved et af Raisis vælgermøder i Teheran bliver tusindvis af tilhængere kørt ind i busser fra provinsen for at hylde deres kandidat. Samtlige kvinder er klædt i den sorte chador.